આસામની જે મૂળ જનજાતિ અહોમ હજુ કોંગ્રેસને વફાદાર છે એવું માની શકાય તેમ છે, પણ બોડો જનજાતિનો ઝોક ભાજપ તરફ સતત વધતો ગયો છે. સ્થાનિક સ્તરે એટલા માટે જ ભારતીય જનતા પક્ષે બોડો પાર્ટી સાથે ગઠબંધન પણ કરેલું છે. ખ્રિસ્તી સમુદાય ઘણો નાનો છે, પરંતુ તે કોંગ્રેસને વફાદાર દેખાય છે. કોંગ્રેસનો છેક સુધી પ્રયત્ન એવો રહ્યો કે પોતાની મુસ્લિમ વોટબેંક જે એઆઈયુડીએફ(ઓલ ઈન્ડિયા યુનાઇટેડ ડેમોક્રેટિક ફ્રન્ટ) તરફ ખસી રહી છે, તેને પોતાની તરફ પાછી વાળવી. આ માટે કોંગ્રેસ મતદાન પૂરું થયું ત્યાં સુધી ભરપૂર પ્રયાસો કર્યા છે. કોંગ્રેસને જો તેના આ પ્રયત્નોમાં સફળતા મળે તો ભાજપ અને કોંગ્રેસ બંને માટે કાંટે કી ટક્કર જેવો ઘાટ સર્જાય. કોંગ્રેસનો પ્રયાસ ચાના બગીચાના શ્રમજીવીઓનાં દિલ જીતવા માટેનો રહ્યો છે, પરંતુ આ શ્રમજીવીઓએ ખૂબ ચતુરાઈપૂર્વક બંને પક્ષોને દ્વિધામાં જ રાખેલા જાણવા મળે છે.